tartuNLP/wikipedia-smugri-20251201 huggingface dataset:
James Rossin saari

&lt;mapframe text="James Rossin saari" latitude="-2.811371" longitude="-23.203125" zoom="1" width="350" height="343" align="right"&gt; 
&lt;/mapframe&gt;
James Rossin saari on suuri saari Antarktiksen niemimaan kaakkoispuolella ja lähellä sen koillispäätä, josta sen erottaa Prinssi Kustaan kanava. Se kohoaa 1 630 metriin, on epäsäännöllisen muotoinen ja ulottuu 64 kilometriä pohjois-eteläsuunnassa. Sen kartoitti lokakuussa 1903 Otto Nordenskjöldin johtama Ruotsin Etelämanner-retkikunta, joka nimesi sen James Clark Rossin mukaan. Ross johti vuosina 1839–1843 brittiläistä retkikuntaa, joka löysi ja kartoitti karkeasti useita alueita Etelämantereen rannoilla.
James Rossin saari on yksi monista saarista, jotka ympäröivät Grahaminmaaksi kutsuttua niemimaata, joka on lähempänä Etelä-Amerikkaa kuin mikään muu osa Etelämannerta.
Saari oli yhdistetty Etelämantereeseen jäähyllyllä vuoteen 1995 asti, jolloin jäähylly romahti ja Prinssi Kustaan kanava tuli ensimmäistä kertaa kulkukelpoiseksi.
Mendelin polaariasema, Tšekin ensimmäinen Etelämantereen tukikohta, sijaitsee saarella.
Paleontologia.
Saarella on kaksi dinosauruksia sisältävää muodostumaa, jotka molemmat ovat myöhäisliitukaudelta: Santa Marta Formation ja Snow Hill Island Formation. Nämä ovat kaksi niistä kolmesta tunnetusta muodostumasta, jotka tunnetaan Etelämantereen dinosaurusfossiileista.
Ensimmäinen Etelämantereelta löydetty dinosaurus oli "Antarctopelta", keskikokoinen ankylosaurus, jonka argentiinalaiset geologit Eduardo Olivero ja Roberto Scasso löysivät James Rossin saarelta vuonna 1986. Dinosaurus löydettiin Santa Martan myöhäisliitukauden Santa Marta -muodostuman Campania-vaiheesta, noin 2 kilometriä etelään Santa Martan poukamasta saaren pohjoisosassa. Ankylosaurus nimettiin virallisesti vasta vuonna 2006.
Joulukuussa 2003 yhdysvaltalainen paleontologi Judd Case Kalifornian Saint Mary's Collegesta ja yhdysvaltalainen geologi James Martin Etelä-Dakotan kaivos- ja teknologiakoulusta löysivät saarelta teropodin luut. Myöhäisliitukauden jäänteisiin kuuluu yläleuka ja hampaat sekä suurin osa alaraajoista ja jaloista. Tietoja on saatavilla vain vähän, mutta jalkojen muoto viittaa siihen, että kyseessä oli juoksija. Vuonna 2019 sille annettiin nimi "Imperobator antarcticus". Suurena dinosauruksena se oli noin Utahraptorin kokoinen. Se on toinen Etelämantereelta löydetty teropodi cryolophosauruksen jälkeen.
Argentiinalaiset paleontologit Rodolfo Aníbal Coria ja Juan José Moly löysivät ornitopodin Snow Hill Islandin muodostumasta vuonna 2008. Vuonna 2013 Coria nimesi sen "Trinisaura santamartaensikseksi."
Vuonna 2015 Fernando Novasin aiemmin vuonna 2002 löytämä iguanodon sai Sebastian Rozadillan, Federico Lisandro Agnolinin, Fernando Emilio Novasin, Alexis Rolando Aranciaga Mauron, Matthew J. Mottan, Juan Manuel Lirio Marcelon, Pablo Isasin ja Pablo Mottan toimesta nimen "Morrosaurus antarcticus". Suvun nimi viittaa James Rossin saarella sijaitsevaan El Morron paikkaan, josta lajin jäännökset löydettiin.
Saaren nimetyt paikat.
James Rossin saarella on useita paikkoja, jotka eri kartoitus- ja tutkimusryhmät ovat nimenneet.
Luettelo Suomessa pesivistä tikkalinnuista

Tämä on luettelo Suomessa pesivistä tikkalinnuista. Lisäksi esitetään niiden pesimäkanta-arviot kuuden vuoden EU-raportointi­kaudelta 2019–2024 sekä lyhyen ja pitkän aikavälin muutokset prosentteina ja uhanalaisuus­luokitukset.
Suomessa pesii seitsemän tikkalintulajia, joista käpytikka on runsaslukuisin.
Luettelo Suomessa pesivistä uikkulinnuista

Tämä on luettelo Suomessa pesivistä uikkulinnuista. Lisäksi esitetään niiden pesimäkanta-arviot kuuden vuoden EU-raportointi­kaudelta 2019–2024 sekä lyhyen ja pitkän aikavälin muutokset prosentteina ja uhanalaisuus­luokitukset. Suomessa pesii neljä uikkulintulajia, joista silkkiuikku on runsaslukuisin.
Luettelo Suomessa pesivistä rantalinnuista

Tämä on luettelo Suomessa pesivistä rantalinnuista. Lisäksi esitetään niiden pesimäkanta-arviot kuuden vuoden EU-raportointi­kaudelta 2019–2024 sekä lyhyen ja pitkän aikavälin muutokset prosentteina ja uhanalaisuus­luokitukset. Rantalintuihin kuuluvat kahlaajat, lokit ja ruokit. Liro on Suomen runsaslukuisin kahlaaja ja lapintiira Suomen runsaslukuisin lokki.
Marko Dmitrović

Marko Dmitrović (; s. 24. tammikuuta 1992 Subotica, Jugoslavia) on serbialainen jalkapallomaalivahti. Hän edustaa Espanjan Primera Divisiónissa pelaavaa Espanyolia.
Seurajoukkueura.
6. tammikuuta 2015 Dmitrović allekirjoitti 18 kuukauden sopimuksen englantilaisseura Charlton Athleticin kanssa. Hän pelasi ensimmäisen ottelunsa joukkueessa 24. tammikuuta 2015 vieraskentällä Wolverhampton Wanderersia vastaan.
27. heinäkuuta 2015 Dmitrović siirtyi yhden kauden kestävällä lainasopimuksella espanjalaisseura Alcorcóniin. 7. heinäkuuta 2016 noustuaan madridilaisjoukkueen ykkösmaalivahdiksi, Dmitrović teki seuran kanssa kolmivuotisen sopimuksen.
23. kesäkuuta 2017 Dmitrović teki nelivuotisen sopimuksen baskiseura Eibarin kanssa. Hän pelasi ensimmäisen ottelunsa Espanjan pääsarjassa Primera Divisiónissa 21. elokuuta 2017 vieraskentällä Málagaa vastaan. 21. tammikuuta 2021 hän onnistui maalinteossa rangaistuspotkulta ottelussa Atlético Madridia vastaan.
4. heinäkuuta 2021 Dmitrović siirtyi vapaana agenttina Sevillaan ja solmi seuran kanssa vuoteeen 2025 asti ulottuvan sopimuksen. Dmitrović pelasi Sevillassa kolmen kauden aikana yhteensä 34 Primera Divisiónin ottelua, joissa hän päästi 43 maalia ja pelasi 12 nollapeliä. Sevilla-kausinaan hän pelasi Mestarien liigassa yhteensä kuusi ottelua. Kaudella 2022–2023 hän pelasi Sevillan voittamassa Eurooppa-liigassa kolme ottelua, mutta jäi voitokkaassa loppuottelussa Romaa vastaan vaihtopelaajan rooliin.
23. helmikuuta 2023 Eurooppa-liigan ottelussa PSV Eindhovenia vastaan hollantilaisjoukkueen kannattaja hyökkäsi Dmitrovićin kimppuun kesken ottelun. Kyseinen mieshenkilö oli jo aikaisemmin asetettu pääsykieltoon kaikille maan stadioneille vuoteen 2026 asti Hollannin jalkapalloliiton toimesta. Hän oli kuitenkin päässyt stadionille sisään ystävänsä pääsylipulla. Mieshenkilö sai teostaan kolmen kuukauden vankeusrangaistuksen ja lisäksi hänelle asetettiin 40 vuoden pääsykielto stadioneille sekä kahden vuoden pääsykielto stadionalueelle.
Elokuussa 2024 Dmitrović siirtyi Sevillasta saman sarjan CD Leganésiin yksivuotisella sopimuksella, johon sisältyi myös optio seuraavasta kaudesta. Leganésin Primera Divisiónista putoamiseen päättyneellä kaudella 2024–2025 hän pelasi 32 ottelua, joissa hän päästi 49 maalia. Nollapelejä hän pelasi 10.
Kesäkuussa 2025 Dmitrović allekirjoitti kolmivuotisen sopimuksen RCD Espanyolin kanssa.
Maajoukkueura.
Elokuussa 2016 Dmitrović nimettiin ensimmäistä kertaa Serbian maajoukkueen kokoonpanoon vuoden 2018 MM-karsintaotteluun Irlantia vastaan. Ensimmäisen ottelunsa maajoukkueessa hän pelasi 14. marraskuuta 2017, kun Serbia kohtasi ystävyysottelussa Etelä-Korean.
Suomessa pesivät tiaiset

Tämä on luettelo Suomessa pesivistä tiaisista. Lisäksi esitetään niiden pesimäkanta-arviot kuuden vuoden EU-raportointi­kaudelta 2019–2024 sekä lyhyen ja pitkän aikavälin muutokset prosentteina ja uhanalaisuus­luokitukset. Suomessa pesii kuusi tiaislajia, joista talitiainen on runsaslukuisin ja lapintiainen vähälukuisin. Suomen pesimälajistoon kuuluvat pyrstötiainen, pussitiainen ja partatiainen (nykyiseltä nimeltään viiksitimali) eivät kuulu tiaisten heimoon, vaan kukin omaan heimoonsa.
Venäjän Ukrainaan kohdistaman hyökkäyksen vahinkorekisteri

Venäjän Ukrainaan kohdistaman hyökkäyksen aiheuttamien vahinkojen rekisteri () on kansainvälinen tietokanta Venäjän 24. helmikuuta 2022 aloittaman hyökkäyssodan vahingoista Ukrainassa. Toukokuussa 2023 perustettu rekisteri on alkuvaiheessaan kolmivuotinen hanke. Hanketta jatketaan tarvittaessa tämän alkujakson jälkeen. Rekisteri toimii Euroopan neuvoston yhteydessä. Rekisterin kotipaikka on Alankomaiden Haagissa. Heinäkuussa 2023 vahinkorekisterin tukijoiksi oli liittynyt 43 valtiota. 
Peruskirjansa mukaan rekisterin tarkoituksena on tallettaa todisteita ja vaatimuksia koskevaa tietoa vahingoista, kuolonuhreista/katoamisista ja loukkaantumisista, jotka ovat aiheutuneet Venäjän federaation Ukrainaa vastaan kohdistamien, kansainvälisesti väärinä pidettyjen toimenpiteiden johdosta 24. helmikuuta 2022 lähtien Ukrainan kansainvälisesti tunnustettujen rajojen ja aluevesien sisällä kaikille luonnollisille ja juridisille henkilöille, samoin kuin Ukrainan valtiolle, sen alueellisille ja paikallisille viranomaisille, valtiollisille tai valtion ohjaamille entiteeteille.
Göran Bäck

Knut Göran Martin Bäck (16. marraskuuta 1923 Kruunupyy – 10. kesäkuuta 2003) oli suomalainen keramiikkataiteilija, jonka monet työt ovat Arabian valmistamia arki- ja ammattiastiastoja, kuten suunnittelijan nimikirjaimin nimetty, 1960-luvulla hyvin suosittu suurkeittiöastiasto GB.
Bäck aloitti uransa Arabian tehtailla vuonna 1945 dreijaajana, ja Kaj Franck valitsi hänet pian tärkeäksi assistentikseen. Bäck valmisti mallikappaleita myös muun muassa Kaarina Aholle ja Ulla Procopélle. Työnantajaltaan saamansa stipendin turvin Bäck opiskeli lukuvuoden 1957–1958 Saksan littotasavallassa ja sai sen jälkeen Arabialla ensimmäisiä itsenäisiä suunnittelutehtäviä.
Bäck jäi Arabialta eläkkeelle vuonna 1986, ja seuraavana vuonna järjestettiin Arabian museon galleriassa näyttely "Göran Bäck, tuotesuunnittelua ja keraamista muotoilua 1956–1986".
Bäckin puoliso oli vuodesta 1948 sairaala-apulainen Signe Inkeri (o.s. Saarinen). Göran Bäck kuoli vuonna 2003 ja hänet on haudattu Espoossa Espoon Kirkon hautausmaalle.
Kanelitanssija

Kanelitanssija ("Neopipo cinnamomea") on pikkunappareihin kuuluva lintulaji. Lajia tavataan Etelä-Amerikassa.
Koko ja ulkonäkö.
Kanelitanssija kasvaa 9–10 cm pitkäksi. Sukupuolet muistuttavat enimmäkseen toisiaan ulkonäöltään. Lajin päälaella on koiraalla keltainen ja naaraalla oranssinruskea laikku. Pää ja selkä ovat harmahtavan ruskeat ja siivet ja perä ovat punaisemmat. Kanelitanssijan vatsa on punaruskea. 
Levinneisyys ja elintavat.
Kanelitanssijaa tavataan Guyanasta Ecuadoriin ja Peruun ulottuvalta alueelta. Lajin elinympäristöä ovat kosteiden hiekkamaiden metsät. Kanelitanssija liikkuu yksin tai pareittain, ja toisinaan se liittyy sekaparviin muiden lintujen kanssa.
Lee (etunimi)

Lee on englanninkielisessä maailmassa yleinen etunimi, joka esiintyy sekä miehen että naisen nimenä.
Nimen alkuperä ja yleisyys.
Lee on alkujaan sukunimi ja esiintyy nykyäänkin myös sukunimenä. Nimi johtuu muinaisenglannin metsänaukiota tarkoittavasta sanasta "leah", ja se on alun perin kuulunut henkilöille, jotka asuvat tällaisella paikalla tai sen läheisyydessä. Tämä nimi oli muun muassa Robert E. Leellä (1807-1870), joka toimi konfederaation joukkojen komentajana Yhdysvaltain sisällissodassa (1861-1865). Hänen kunniakseen Lee alettiin Yhdysvaltojen etelävaltioissa yleisesti antaa lapsille etunimeksi. Myöhemmin nimi on yleistynyt muissakin englanninkieisissä maissa.
Suomessa kirjoilla on vuoden 2019 loppuun mennessä ollut noin 720 Lee-nimistä miestä ja noin 360 naista.
Turkin kansalaisuus

Turkin kansalaisuus on laillinen suhde yksittäisen henkilön ja Turkin tasavallan välillä. Maassa noudatetaan lähtökohtaisesti ius sanguinis -periaatetta.
Kansalaisuuden saaminen syntymällä.
Syntyperäisiä Turkin kansalaisia ovat kaikki sellaiset henkilöt, jotka syntyvät avioparille, jonka osapuolista vähintään toisella on Turkin kansalaisuus. Mikäli vanhemmat eivät ole naimisissa, Turkin kansalaisuus periytyy vain äidin kautta. Isän kohdalla kansalaisuus periytyy vasta sen jälkeen, kun isyys on varmennettu.
Kansalaisuuden saaminen hakemuksella.
Hakemuksen perusteella Turkin kansalaisuus voidaan myöntää, mikäli henkilö täyttää seuraavat ehdot:
Helpotettua reittiä Turkin kansalaisuuden voi saada myös investoimalla muun muassa seuraavissa tapauksissa:
Turkin kansalaisen kanssa naimisissa olevat henkilöt voivat hakea Turkin kansalaisuutta, mikäli he täyttävät seuraavat ehdot:
Vuonna 2010 Turkin silloinen pääministeri Recep Tayyip Erdoğan ehdotti, että maan kansalaisuus voitaisiin myöntää ex officio -periaatteella sille, joka nimitetään ekumeeniseksi patriarkaksi, koska Turkin lain mukaan patriarkalla tulee olla Turkin kansalaisuus.
Kaksoiskansalaisuus ja kansalaisuudesta luopuminen.
Turkki sallii kaksoiskansalaisuuden. Turkki kuitenkin kohtelee kaksoiskansalaisia kuitenkin ainoastaan Turkin kansalaisina, mikäli nämä saapuvat Turkkiin.
Turkin perustuslain mukaan Turkin kansalaisuus voidaan poistaa vain, jos henkilö on syyllistynyt sellaiseen rikokseen, joka liittyy uskollisuuteen valtiota kohtaan.
Kanadan parlamenttitalo

Kanadan parlamenttitalo (, ) on maan pääkaupungissa Ottawassa sijaitseva Kanadan parlamentin päärakennus, jossa Kanadan parlamentin edustajainhuone ja senaatti kokoontuvat.
Historia.
Nykyistä parlamenttitaloa alettiin rakentamaan vuonna 1916 sen jälkeen, kun entinen parlamentti oli tuhoutunut lähes kokonaan tulipalossa samana vuonna.
Parlamenttitalon uudelleenrakennus alkoi melkein heti tulipalon jälkeen. Rakennuksen peruskiven laski prinssi Arthur 1. syyskuuta 1916. Kanadan parlamentin ensimmäinen istunto rakennuksessa pidettiin 26. tammikuuta 1920. Rakennus kuitenkin valmistui virallisesti Kanada-päivänä 1927.
Euroopan unionin sirusäädös

Euroopan unionin sirusäädös eli Euroopan parlamentin ja neuvoston asetus Euroopan puolijohde-ekosysteemiä vahvistavasta toimenpidekehyksestä on Euroopan unionin säädös, joka tavoitteena on vahvistaa Euroopan kilpailukykyä puolijohdeteollisuudessa. Säädös on myös seurausta puolijohdepulasta, jonka vuoksi autoteollisuus on joutunut vähentämään tuotantoaan. Helmikuussa 2022 julkaistun säädöksen myötä luvattiin 42 miljardia euroa tukea puolijohdeteollisuudelle. Asetus hyväksyttiin huhtikuussa 2023.
Säädöksen myötä eurooppalaiselle puolijohdeteollisuudelle on tullut 22 miljardia euroa rahoitusta, josta 13,7 miljardia on yksityisiltä tahoilta.
Tavoitteena on kasvattaa Euroopan unionin osuutta globaaleista puolijohdeteollisuuden markkinoista 20 prosenttiin vuoteen 2030 mennessä. Hankkeeseen kuuluu kolme "pilaria": suuren mittakaavan teknologisen kapasiteetin rakentaminen ja innovointi; kehys julkisten ja yksityisten investointien kannustamiseen tuotantolaitoksille; ja koordinaatio European Semiconductor Boardin kautta Euroopan komission, jäsenvaltioiden ja sidosryhmien välillä.
Yhdysvalloissa on vastaava CHIPS and Science Act, joka on 52,7 miljardin dollarin ohjelma puolijohteiden valmistukseen. Kaikkiaan kyseessä on 280 miljardia dollaria, josta 24 miljardia dollaria on veroetuja ja 200 miljardia dollaria on tutkimus- ja kehitystyöhön sekä kaupalliseen hyödyntämiseen.
Vuonna 2025 European Court of Auditors (ECA) arvioi, että Euroopassa on tehty edistystä, mutta ei riittävän nopeasti. Tavoitteena oleva 20 prosentin osuus on vaikeasti tavoitettavissa, koska globaalisti kasvu on ollut nopeampaa. Arvion mukaan vuoteen 2030 mennessä Euroopalla olisi mahdollista saavuttaa 11,7 prosentin osuus koska myös Aasian maissa kasvu on nopeaa ja tavoitteeseen pääsemiseksi Euroopan olisi nelinkertaistettava panostukset. Euroopan kehitystä hidastaa, että rahoitusta tuotantolaitokseen saanut Intel on ilmoittanut jäädyttävänsä Eurooppalaiset hankkeet omien vaikeuksiensa vuoksi.
Projekteja.
Infineon Technologies aloitti toukokuussa 2023 uuden tehtaan rakentamisen Dresdeniin viiden miljardin euron investoinnilla. Investointi on Infineonin suurin yksittäinen investointi sen historiassa.
Intel sai rahoitusta tuotantolaitoksen valmistamiseen Magdeburgiin, mutta myöhemmin jäädytti projektin johtuen yhtiön omista vaikeuksista.
Zane C. Hodges

Zane Hodges (1932–2008) oli yhdysvaltalainen teologi, professori ja tekstuaalinen kriitikko. Zane Hodges oli professori Dallasin teologisessa seminaarissa noin 27 vuotta ja on kirjoittanut useita kirjoja. Hänen mielipiteensä pelastusopista ja tekstikritiikistä ovat hyvin kiistanalaisia.
Zane Hodges oli plymouthinveljien jäsen.
Opit.
Zane Hodges opetti ilmaisen armon teologiaa, mikä on kristillinen soteriologinen aate, jossa pelastus tulee vain uskosta, niin ettei pahat teot tai edes apostasia voi saada ihmistä menettämään pelastusta, vaikka Jumala kurittaakin syntivää kristittyä.
Hodges opetti, että Bysantin tekstilaitos on kaikista tarkin uuden testamentin teksilaitos.
Hodgesin kiistanalaisin oppi on niin sanottu "ristitön evankeljumi". Hodges alkoi opettamaan noin 90-luvulla, että ainoa edellytys pelastukseen on uskoa, että Jeesus antaa ikuisen elämän uskovalle. Hodges uskoi, ettei ihmisen tarvitse tietää Jeesuksen kuolemasta tai ylösnoususta saada pelastus. Ristittömän evankeljumin oppi on aiheuttanut kiistaa ilmaisen armon teologien keskellä, johtuen siitä, että useammat ilmaisen armon teologit kieltävät Hodgesin "Ristittömän evankeljumin".
Loïc Badé

Loïc Séri Badé (s. 11. huhtikuuta 2000 Sèvres, Ranska) on ranskalainen jalkapalloilija. Hän edustaa Saksan Bundesliigassa pelaavaa Bayer Leverkusenia ja on pelipaikaltaan keskuspuolustaja.
Seurajoukkueura.
30. joulukuuta 2016 Badé liittyi ranskalaisseura Le Havren junioriakatemiaan. Ensiesiintymisensä seuran edustusjoukkueessa hän teki 10. tammikuuta 2020 ottelussa Niortia vastaan. 20. kesäkuuta 2020 Badé allekirjoitti ensimmäisen ammattilaissopimuksensa Lensin kanssa.
5. heinäkuuta 2021 Badé teki ranskalaisseura Rennesin kanssa viisivuotisen sopimuksen. Hän teki ensimmäisen maalinsa joukkueessa 4. marraskuuta 2021 slovenialaista NŠ Muraa vastaan Konferenssiliigan lohkovaiheen ottelussa.
1. syyskuuta 2022 Badé siirtyi englantilaiseen Nottingham Forestiin kauden 2022–2023 kestävällä lainasopimuksella, joka sisälsi osto-option kauden päätteeksi. 3. tammikuuta 2022 Badé lainasopimus englantilaisseuran kanssa kuitenkin purettiin.
4. tammikuuta 2023 Badé siirtyi espanjalaisseura Sevillaan kauden 2022–2023 loppuun asti kestävällä lainasopimuksella. Hän onnistui murtautumaan joukkueen avauskokoonpanoon ja onnistui lisäksi maalinteossa kahdesti lainapestinsä aikana. Lainakauden jälkeen Sevilla hankki Badén pysyvällä siirrolla ja teki pelaajan kanssa vuoteen 2027 asti ulottuvan sopimuksen. Kaudella 2023–2024 Badé pelasi 28 La Ligan ottelua sekä kaksi Mestarien liigan ottelua. Kaudella 2024–2025 hän pelasi 32 La Ligan ottelua ja teki maalin 25. tammikuuta 2025 ottelussa Espanyolia vastaan.
Elokuussa 2025 Badé siirtyi saksalaisseura Bayer Leverkuseniin 25 miljoonan euron siirtosummalla. Hän allekirjoitti Leverkusenin kanssa viisivuotisen sopimuksen.
Maajoukkueura.
Badé pelasi vuosina 2021–2023 yhteensä kuusi ottelua Ranskan alle 21-vuotiaiden maajoukkueessa. Kesän 2023 alle 21-vuotiaiden EM-kilpailuissa hän pelasi kaksi ottelua.
Ranskan olympiajoukkueen päävalmentaja Thierry Henry valitsi Badén Ranskan joukkueeseen Pariisin olympialaisiin 2024, joissa Ranska saavutti lopulta hopeaa. Badé pelasi turnauksessa kaikki Ranskan kuusi ottelua, joista viidessä täydet minuutit, mukaan lukien tappiollisessa loppuottelussa Espanjaa vastaan. Hän teki maalin alkulohkon ensimmäisessä ottelussa Yhdysvaltoja vastaan.
Badé oli ensimmäistä kertaa Ranskan A-maajoukkueen mukana lokakuussa 2024 Kansojen liigan otteluissa Israelia ja Belgiaa vastaan, mutta jäi otteluissa ilman peliaikaa. Badé debytoi Ranskan maajoukkueessa 8. kesäkuuta 2025 Kansojen liigan kauden 2024–2025 pronssiottelussa Saksaa vastaan. Ranska voitti pronssiottelun lukemin 2–0 ja Badé pelasi ottelussa täyden peliajan.
For All the Dogs

For All the Dogs on kanadalaisen rap-artisti Draken kahdeksas studioalbumi. Albumin julkaisi 6. lokakuuta 2023 OVO ja Republic Records. Albumilla vierailee mm. Chief Keef, SZA, Yeat, 21 Savage ja J. Cole. Tuotannosta vastaavat mm. BNYX, Lil Yachty, SadPony ja Drake itse. Albumin kappale "8AM in Charlotte" nousi Billboard Hot 100 -listan ensimmäiselle sijalle, ollen Draken kahdennestoista ensimmäisen sijan saavuttanut kappale.
Mainostus.
Syyskuun 14. päivänä Drake ja SZA jakoivat sosiaalisessa mediassa kansikuvan, joka kuvaa Halle Berryä vuoden 2012 Kids' Choice Awards -gaalassa, viitaten yhteiseen kappaleeseen; päivää myöhemmin single "Slime You Out" vahvistettiin ja julkaistiin. Kappaleen kansikuva ei kutenkaan ollut sosiaalissa mediassa julkaistu kuva, sillä Drake halusi välttää riidan Berryn kanssa, joka ilmaisi turhautumisensa kansikuvaa kohtaan. Päivää myöhemmin Drake ilmoitti, että albumi viivästyy jälleen, vedoten ristiriitaan It's All a Blur -kiertueen kanssa.
Uusi alku

Uusi alku on riihimäkeläisen kuvataiteilijan Jussi Gomanin tekemä suuri teos Riihimäellä Oravankadun ja Pohjoisen Rautatienkadun kiertoliittymässä vuodelta 2021. Teokseen kuuluu veistos kiertoliittymän keskellä ja betonisten meluseinien maalauksia. Veistoksessa on kolme päävärein maalattua ruukkua, joiden sivusta versovat kukat. Päävärein värjättyihin menuseiniin on maalattu jättimäisiä marjoja ja hedelmiä. Teos on toteutettu osana kaupunkitekniikan investointeja kaupungin julkisen taiteen periaatteiden mukaisesti.
Uinti kesäolympialaisissa 2024

Uinnissa kilpailtiin Pariisin 2024 kesäolympialaisissa 30:tta kertaa. Kilpailut käytiin 27. heinäkuuta – 9. elokuuta 2024. Suurin osa lajitapahtumista järjestettiin Paris La Défense Arenalla ja avovesiuinti puolestaan Pont Alexandre III:n luona. Pariisissa nähtiin 40 uimaria vähemmän kuin edellisissä kesäolympialaisissa, eli olympialaisten uinnissa kilpaili yhteensä 1 370 urheilijaa.
Aikataulu.
Lähde:
Luettelo televisiosarjan Shin Mūmin jaksoista

Tämä on luettelo "Shin Mūmin" -animaatiosarjan jaksoista. Sarja kertoo Tove Janssonin luomista muumeista ja on jatkoa vuosina 1969–1970 esitetylle "Mūmin"-sarjalle.
Gitte

Gitte on naisen etunimi. Se on lyhentymä Birgitta-nimen tanskalais-norjalaisesta asusta "Birgitte" ja sen saksalais-ranskalaisesta vastineesta "Brigitte". Nämä nimet juontuvat muinaiskelttiläisen jumalattaren nimestä Brigit, jonka merkitys on ’korkea, korotettu’.
Digi- ja väestötietoviraston mukaan Suomessa on vuoteen 2023 mennessä tilastoitu noin 110–120 Gitte-nimistä naista.
Nimipäivät.
Norjassa Gittellä on nimipäivä 30. huhtikuuta.
Gitte-nimi sisältyi aikoinaan myös Ruotsin almanakkaan. Vuosina 1986–1992 Gitten ruotsalainen nimipäivä oli 20. joulukuuta.
Björneborg (Ruotsi)

Björneborg on vanha ruukkiyhdyskunta Kristinehamnin kunnassa Ruotsin Värmlannissa. Se sijaitsee noin 10 kilometriä kaakkoon keskustaajama Kristinehamnista, ja siellä on noin tuhat asukasta. Suurin työnantaja on norjalaisen Scana Industrier -yhtiön omistama metallitakomo, joka juontaa juurensa 1600-luvun puolivälissä perustettuun rautaruukkiin.
Vuonna 1950 kirjoitettiin Suomen Poriin, ruotsiksi Björneborg, ohjautuvan jonkin verran Ruotsin Björneborgiin osoitettua kirjepostia.
Kelpaisiko seksi?!

Kelpaisiko seksi?! on suomalaisen elektronista hip hop -musiikkia tekevän Midas-yhtyeen vuonna 1991 julkaistu studioalbumi. Se oli yhtyeen ensimmäinen ja ainoaksi jäänyt, joka julkaistiin yhtyeen elinkaaren aikana. Albumin nimi tulee Pentti Oskari Kankaan Seitsemän seinähullua veljestä -yhtyeen vuonna 1979 levytetyn samannimisen kappaleen nimestä, joka oli käännöskappale Rod Stewartin kappaleesta ”Da Ya Think I’m Sexy”. 
Kappaleet ”Ehkäisy rap (venyy mut ei pauku)”, ”Remufobia” ja ”DJ:n työ” julkaistiin erillisinä singleinä. 
Kappaleesta ”Seksi on hauskaa selvinpäin” tehtiin tietoiskutyylinen musiikkivideo yhteistyössä Alkon sekä sosiaali- ja terveyshallituksen kanssa. Musiikkivideon tuottajana toimi Ruututieto Oy. Kyseistä musiikkivideota esitettiin Yleisradion televisiokanavilla tietoiskuna, elokuvateattereissa ja se sisällytettiin mainoksena muutamiin 1990-luvun alussa julkaistuihin videokasettijulkaisuihin. Musiikkivideossa esiintyivät muun muassa videon teon aikaan Kallion lukiossa opiskellut, myöhemmin laulajana tunnettu Maija Vilkkumaa sekä näyttelijä Vilma Melasniemi.
Vastaanotto.
Jyväskylän Ylioppilaslehden vuonna 2008 julkaistussa artikkelissa Mikko Mattlar arvosteli albumilla olevien kappaleiden rap- ja lauluosuuksien olevan teknisesti huonoja.
Turun musiikkitalo Fuuga

Turun musiikkitalo Fuuga on Turun Aurajokirantaan rakenteilla oleva uusi konserttitalo, joka korvaa Aninkaistenmäellä sijaitsevan Turun konserttitalon muun muassa Turun filharmonisen orkesterin kotisalina. Fuugan rakennustyöt aloitetaan alkusyksystä 2023, ja sen arvioidaan valmistuvan loppukeväästä 2026.
Musiikkitalo rakennetaan Aurajoen itärannan Itsenäisyydenaukiolle, jota ympäröivät Turun kaupunginteatteri, valtion virastotalo ja WAM Turun kaupungin taidemuseo. Rakennukseen tulee 1300-paikkainen konserttisali, 300-paikkainen monitoimisali, päivittäin avoinna oleva ravintola sekä kattoterassi puutarhoineen.
Talon pääsuunnittelija on PES-Arkkitehtien Tuomas Silvennoinen. PES-Arkkitehtien ja Turun kaupungin ohella allianssiryhmään kuuluvat rakennusliike Hartela Länsi-Suomi ja WSP Finland sekä alihankkijana Laidun-design ja Akukon &amp; Kahle Acoustics -yhteenliittymä. Fuugan rakennesuunnittelusta vastaa A-Insinöörit. Suuri konserttisali suunnitellaan orkesterimusiikin ehdoilla, akustikkona Eckhard Kahle. Akustisen orkesterimusiikin lisäksi pääsali sovitetaan myös sähköisesti vahvistetun musiikin esittämiseen, kokous- ja kongressikäyttöön sekä pienimuotoisiin esityksiin. Osa näyttämöstä on laskettavissa orkesterimontuksi esimerkiksi oopperaesityksiä varten.
Hankkeen alustava kustannusarvio vuonna 2021 oli 62 miljoonaa euroa. Turun kaupunginvaltuusto päätti Fuugan rakentamisesta elokuussa 2023, ja hankkeen budjetiksi asetettiin 90,5 miljoonaa euroa. Talo saavutti harjakorkeuden toukokuussa 2025. Tässä vaiheessa hankkeen kerrottiin pysyneen aikataulussaan ja budjetissaan.
Julkinen taide.
Hankkeen kokonaisbudjetista on varattu taiteelle 620 000 euroa prosenttiperiaatteen mukaisesti. Fuugan sisätiloihin valittiin toteutettavaksi kuvanveistäjä ja tekstiilitaiteilija Johanna Suonpään pronssista ja messingistä valmistettava kolmiosainen veistoskokonaisuus "Soivat kaiut", joka sijoittuu talon päälämpiöön ja muusikoiden lämpiöön. Fuugan ulkotaiteen toteuttajiksi valittiin portfoliohaun kautta taiteilijapari Grönlund–Nisunen (Tommi Grönlund ja Petteri Nisunen). Itsenäisyydenaukiolla sijainnut Terho Sakin "Soihtu"-veistos on määrä sijoittaa musiikkitalon edustalle.
Kirsi Pohjola

Kirsi Anneli Pohjola (aik. "Pohjola-Vilkuna", s. 23. joulukuuta 1964 Pylkönmäki) on suomalainen tutkija, seurakuntapastori ja kirkolliskokousedustaja. Pohjola on työskennellyt Jyväskylän seurakunnassa pastorina vuodesta 2017 lähtien. Vuonna 2020 Pohjola nimitettiin yhteiskuntavastuun pastoriksi. Vuonna 2020 Pohjola valittiin kirkolliskokouksen pappisedustajaksi ja vuonna 2023 Lapuan hiippakunnan pappisasessoriksi.
Ennen pappisuraa Pohjola on työskennellyt vuosina 1991–2000 opetus- ja tutkimustehtävissä Jyväskylän yliopistossa, erikoistutkijana 2003-2009, Itä-Suomen yliopiston tutkimusprofessorina 2009–2011 ja Nuori kirkko ry:n kouluttajana ja päätoimittajana 2013–2017.
Pohjola on toiminut myös Jyväskylän kaupunginvaltuutettuna vuosina 2001–2004.
Imperium Europa

Imperium Europa on maltalainen radikaalisti siirtolaisuutta vastustava puolue. Se perustettiin vuonna 2000. Puolue on asemoitunut Eurooppa-myönteiseksi, mutta nykymuotoisen Euroopan unionin vastaiseksi.
Imperium Europa katsoo kulttuurisen moninaisuuden käytäntöjen johtavan kulttuurien tuhoutumiseen ja pyrkii edistämään uutta "alueiden ja kansojen Eurooppaa". Eurovaaleissa 2009 Imperium Europa sai maltalaisten äänistä 1,47 %, eurovaaleissa 2014 2,68 % ja eurovaaleissa 2019 3,17 %. Vuoden 2019 eurovaaleissa puolue oli Maltan kolmanneksi äänestetyin. Niissä ainoana europarlamentaarikkoehdokkaana oli puolueen äärioikeistolainen johtaja Norman Lowell. Puolueen mukaan muut maltalaiset MEP-ehdokkaat ajoivat Brysselissä henkilökohtaisia etujaan ja puolueidensa agendoja. Lowell kertoi maltalaisen F Living -televisiokanavan haastattelussa vuonna 2019 kannattavansa Adolf Hitlerin tapaa hallita Saksaa 1930-luvulla. Hän oli jo aiemmin kiistänyt holokaustin ja katsonut kansallissosialismin olevan menneisyyttä, mutta hyväksi aikanaan.
Uimahypyt kesäolympialaisissa 2024

Uimahypyissä kilpaillaan Pariisin 2024 kesäolympialaisissa 28. kerran. Kilpailut käydään 27. heinäkuuta – 10. elokuuta 2024 ja uimahypyt järjestetään Olympiavesiurheilukeskuksessa. Sekä naisille että miehille on neljä kilpailutapahtumaa: 3 metrin ponnahduslaudan ja 10 metrin kerroshyppyjen yksilö- ja parikilpailut.
Aikataulu.
Lähde:
Raila Halmetoja

Raila Halmetoja (19. heinäkuuta 1950 Utsjoki – 3. tammikuuta 2021) oli suomalainen radiotoimittaja, musiikkituottaja ja romaniasiain aktivisti.
Elämä.
Halmetoja vietti lapsuus- ja nuoruusvuotensa Haapajärvellä. Helsinkiin muutettuaan hän toimi mainosalalla Ruutimainoksessa ja matkailualalla Ystävyysmatkoissa.
Halmetoja työskenteli Radio Suomen musiikkitoimituksessa, populaarimusiikin toimituksessa sekä Yle Radio 1:ssä. Hän toimitti "Valoa ikkunassa" -ohjelmaa ja teki artistihaastatteluja. Hän teki ohjelmia "Kansanmusiikin iltaan" sekä muun muassa "Romano miritš" -ajankohtaisohjelmaan.
Halmetoja oli Mustalaisasiain neuvottelukunnan jäsen 1978–1982. Neuvottelukunnan jäsenenä hän muun muassa ajoi aloitetta saada romaniväestölle tarkoitettu säännöllinen radio-ohjelma, joka toteutui vasta vuonna 1995.
Porvoon kansainvälisen Mustalaismusiikkifestivaalin taiteellisena johtajana Halmetoja toimi 2001–2005. Luottamustoimia hänellä oli muun muassa Maailman musiikin keskuksessa, Nevo Roma -yhdistyksessä, Romanitaiteen keskuksessa sekä Kansanmusiikin ja kansantanssin edistämiskeskuksessa (KEK).
Halmetoja tallensi Suomen romanien historiaa muistitietona, tarinoina ja lauluina. Hänen laaja arkistonsa sisältää levyjä, kirjallisuutta, haastatteluja, romanilaulujen äänityksiä sekä käsikirjoituksia. Arkisto on osa Maailman musiikin keskuksen kirjastoa. Halmetojalla oli tärkeä rooli Suomalaisen Kirjallisuuden Seuran romaniaineistojen kokoelmien kartuttamisessa. Romaniväestön edustajana hän oli 1990-luvun lopussa Romsf-elämäkertojen tallennusprojektissa haastattelijana. Hän oli mukana historioitsija Panu Pulman johdolla toteutetussa Suomen romanien historia -hankkeessa.
Halmetojan aloitteesta syntyi muun muassa Olarin Musiikin vuonna 1996 julkaisema Suomen romanien laulukokoelma "Luludžako drom. Kukkien tie". Laulaja Hilja Grönfors esiintyy tällä levyllä ensimmäistä kertaa levylaulajana. Vuonna 2001 ilmestyi Halmetojan toimittamana "Indiako drom", joka sisältää 1990-luvun lopussa Helsingissä järjestetyn romanikonserttisarjan äänityksiä.
Halmetoja palkittiin Paarkiba-tunnustuksella vuonna 2010 pitkäaikaisesta ja ansiokkaasta työstä romaniväestöä koskevan tiedonvälityksen edistämiseksi sekä romanikulttuurin esille tuomiseksi.
Yksityiselämä.
Raila Halmetojan elämänkumppani oli romaniaktivisti Seppo Isberg (1952–2018). Laulaja Hilja Grönfors oli hänen serkkunsa.
Leonid Bulah’ovskyi

Leonid Bulah’ovskyi (14. huhtikuuta 1888 Harkova – 4. huhtikuuta 1961 Kiova, Ukrainan SNT) oli huomattava slaavilaisten kielten tutkija. Hän tutki venäjän ja ukrainan kielten historiaa, slaavilaisten kielten aksentologiaa ja etymologiaa sekä balttilaisten ja slaavilaisten kielten välistä suhdetta.
Bulah’ovskyi oli vuodesta 1921 Harkovan yliopiston ja vuodesta 1946 Kiovan yliopiston professori. Hän oli vuodesta 1939 Ukrainan SNT:n tiedeakatemian jäsen, ja vuodesta 1944 hän johti Tiedeakatemian lingvistiikan instituuttia. Hän oli pitkään Ukrainan tiedeakatemian puheenjohtajiston jäsen, Ukrainan tiedeakatemian yhteiskuntatieteiden osaston varajohtaja ja Ukrainan korkeakouluministeriön kielitieteen asiantuntijatoimikunnan johtaja sekä Ukrainan ulkomaisten ystävyys- ja kulttuurisuhteiden seuran yhteiskuntatieteiden osaston varapuheenjohtaja.
Stepan Kulbakinin ja Jānis Endzelīnsin oppilaana Bulah’ovskyi oli tyypillinen vertailevaa tutkimusta korostavan nuorgrammaattisen koulukunnan edustaja. Hänen ansionaan pidetään laajaa slaavilaisen aksentologian tutkimusta. Historiallisissa tutkimuksissaan hän vältti poliittisia vaikutteita ja oli sikäli aikanaan ainutlaatuinen. Niiden aineistoperusta oli kuitenkin suppea, lähinnä sanakirjoja ja nykykaunokirjallisuutta, eikä hän juuri huomioinut vanhempia ukrainankielisiä tekstejä. Lisäksi hänellä oli vain toisen käden tietoa murteista. Niinpä jotkin hänen tutkimuksensa sisältävät hypoteeseja, joilla ei ole perusteita. Hänen vastuullaan oli vuoden 1946 vallalla ollut neuvostoaikainen ukrainan kielen oikeinkirjoitus, jota uudistettiin vasta 1990-luvulla. Bulah’ovskyi ei kannattanut kokonaisvaltaista järjestelmää, joka sivuutti kieliopin roolin kielen oppimisessa, vaan puolusti teorian ja sääntöjen merkitystä oikeinkirjoituksen omaksumisessa ja oppilaiden puheen kehittämisessä.
Bulah’ovskyi omisti yli 50 vuotta elämästään kielitieteelle ja opetukselle. Hän kirjoitti noin 400 tieteellistä teosta venäläisestä ja ukrainalaisesta kielitieteestä, slaavilaisesta kielentutkimuksesta, yleisestä kielitieteestä ja kieltenopetusmenetelmistä. Osa Bulah’ovskyin kirjallista tuotantoa julkaistiin vasta hänen kuolemansa jälkeen, ja valikoima hänen teoksiaan ilmestyi Kiovassa 1975–1977.
Bulah’ovskyi on haudattu Baikoven hautausmaalle Kiovaan. Kiovassa nimettiin Bulah’ovskyin mukaan katu vuonna 1965.
Super Mario Bros. Wonder

Super Mario Bros. Wonder on Nintendon kehittämä ja julkaisema tasohyppelypeli. Se on niin sanottu 2,5 ulotteinen sivuttain vieritettävä Super Mario -peli. 
Peli julkaistiin 20. lokakuuta 2023 Nintendo Switchille.
Pelistä ilmestyi virallinen traileri Nintendon YouTube-kanavalle 31. elokuuta, jossa esiteltiin useita uusia hahmoja, bonusesineitä ja maailmoja.
Vastaanotto.
Peli on saanut erittäin hyvän vastaanoton sekä kriitikoilta että yleisöltä. Se on saanut Metacritic-arvosanakseen kriitikoilta 92 pistettä sadasta mahdollisesta. Pelistä tuli myös kaikkein nopeiten myyty Mario-peli, myyden vain kahdessa viikossa 4,3 miljoonaa kappaletta.
Lars Knutson Liestøl

Lars Knutson Liestøl (13. kesäkuuta 1839 Åseral – 15. joulukuuta 1912 Kristiansand) oli norjalainen maanviljelijä ja poliitikko. Hän istui suurkäräjillä vuosina 1874–1888, 1898–1903 ja 1907–1912 sekä toimi Norjan sisäministerinä 1888.
Arbeider-Foreningernes Blad

Arbeider-Foreningernes Blad oli vuosina 1849–1856 Norjassa ilmestynyt radikaali työväenlehti. Sen perusti Marcus Thrane. Lehti vaati muun muassa yleistä äänioikeutta sekä taloudellisia uudistuksia, ja joutui toistuvasti vaikeuksiin valtiovallan kanssa. Thranen jouduttua vankilaan 1854 päätoimittajaksi nousi hänen vaimonsa Josephine Thrane, mutta tämän heikentyneen terveyden takia lehti lakkautettiin kaksi vuotta myöhemmin.
Anismus

Anismus eli paradoksaalinen puborektaalikontraktio on häiriö, jossa lantionpohjan lihakset toimivat ulostamisen yhteydessä poikkeavasti ja dyssynergisesti. Se on yksi kroonisen ummetuksen ja toiminnallisen ulostamisvaikeusoireyhtymän aiheuttajista.
Anismuksessa puborektaalilihas ja sulkijalihakset eivät ulostettaessa tavalliseen tapaan rentoudu vaan ne voivat supistua, mihin viitataan "paradoksaalisena kontraktiona". Noin puolilla anismuksesta kärsivistä on lisäksi heikentynyt kyky tuntea ulostamistarvetta. Noin yhdessä kolmesta tapauksesta anismus on kehittynyt jo lapsuusiässä. Tällöin ulostamiseen liittyvän koordinaatiokyvyn omaksuminen on jäänyt puutteelliseksi. Noin yhdessä kolmesta tapauksesta anismus kehittyy esimerkiksi synnytyksen tai vamman yhteydessä. Lopuissa tapauksista syy jää tuntemattomaksi. Taustalla ei ole neurologista tai muuta elimellistä poikkeavuutta, joten häiriötä pidetään toiminnallisena. Usein anismuksen yhteydessä kuitenkin esiintyy liitännäisongelmia, kuten peräsuolen haavaumia, ärtyvä suoli, hidas läpikulkuaika, peräsuolen tunnon puute, psyykkisiä ongelmia tai opioidien käyttöä. Ummetuksen lisäksi anismus voi aiheuttaa vatsakipua, vatsan turvotusta ja peräaukon alueen kipua.
Anismuksen arvioidaan aiheuttavan noin 15–25 % kroonisista ummetuksista. Se on noin kaksinkertaisesti yleisempi naisilla kuin miehillä. Muuta väestöä yleisempi se on myös yli 65-vuotiailla. Anismuksen diagnostiikan apuina voidaan käyttää muiden sairauksien poissulkua, anorektaalista manometriaa ja defekografiaa. Biopalautehoito on osoittautunut anismuksen kohdalla tehokkaaksi hoitomuodoksi jopa noin 80 %:lla potilaista. Myös elämäntapamuutoksista ja laksatiiveista voi olla apua. Botuliinitoksiini-injektioiden (Botox) kokeilut anismuksen hoidossa ovat tuottaneet vaihtelevia tuloksia. Muita useammin ne ovat olleet tehokkaita lapsilla.
Tapio Saraneva

Tapio Saraneva (23. maaliskuuta 1943 – 18. elokuuta 2003) oli suomalainen teologian tohtori, pappi, kirjailija ja toiminnanjohtaja. Saraneva toimi Kirkon Ulkomaanavun toiminnanjohtajana vuodesta 1993 kuolemaansa saakka. 
Varhainen elämä ja koulutus.
Saraneva valmistui teologian kandiaatiksi (1967) ja humanististen tieteiden kandidaatiksi (1970). Hän jatkoi opintojaan Princetonin teologisessa seminaarissa ja suoritti Master of Theology -tutkinnon 1971. Saraneva oli Princetonissa erityisesti kiinnostunut Latinalaisen Amerikan vapautuksen teologiasta. Saraneva väitteli teologian tohtoriksi Helsingin yliopistossa 1978.
Kirkollinen ura.
Saraneva työskenteli vuosina 1974–1977 Luterilaisen maailmanliiton presidentin Mikko Juvan avustajana ja arkkipiispa Juvan sihteerinä Turussa 1978–1982. Saraneva valittiin Tapiolan kirkkoherraksi 1982 ja Kirkon ulkomaanavun johtoon 1993.
Saraneva toimi useissa kirkollisissa luottamustehtävissä toimi vuodesta 2000 lähtien Luterilaisessa maailmanliitossa. Hän oli muun muassa Kehitysmaasuhteiden neuvottelukunnan ja Kansalaisjärjestöjen ihmisoikeussäätiön valtuuskunnan jäsen.
Erkki Koskenniemi

Erkki Tuomas Koskenniemi (s. 2. lokakuuta 1956 Turku) on suomalainen pastori, tutkija ja kirkolliskokousedustaja. Hän toimi Suomen Luterilaisen Evankeliumiyhdistyksen raamattukoulutuksen sihteerinä vuoteen 2023 eläkkeelle jäämiseensä saakka.
Koskenniemi on koulutukseltaan teologian tohtori Åbo Akademista. Hän työskenteli vuosina 1980–1983 Turun yliopistossa opettajana ja tämän jälkeen SLEY:n raamattukoulutuksen sihteerinä. Koskenniemi on toiminut arkkihiippakunnan hiippakuntavaltuuston edustajana vuosina 2008–2011 ja kirkolliskokousedustajana vuodesta 2012 lähtien.
Sikojen terveydenhoito

Sikojen terveydenhoito on eläinlääkäri ja tietokirjailija Urho Riihikosken kirjoittama vuonna 1980 julkaistu kirja. Vuonna 1986 kirjasta julkaistiin uusi täydennetty painos.
Kirjan tausta ja sisältö.
Kirjan teon aikaan Urho Riihikoski toimi terveydenhuoltoeläinlääkärinä Pirkanmaalla ja Satakunnassa. Hän oli kehittämässä sikojen sairastavuuden seurantaa teurastamoilla, sikaloiden tehokkuustarkkailua ja tilakohtaista neuvontaa emakko- ja lihasikaloissa. 
Kirja kertoo tavallisimmat sikaloiden sairaus- ja terveydenhuolto-ongelmat, ja antaa tietoja runsaasti käytännön tietoa sikatalouden harjoittajille, sikataloutta aloitteleville viljelijöille, ja muille aiheesta kiinnostuneille. Kirjassa valaistaan sairauksien merkitystä sikaloiden kannattavuuden heikentäjänä ja toisaalta terveyden merkitystä tuottoisan sikatalouden kulmakivenä.
Kirja sisältää lisäksi runsaasti valokuvaaja Hannu Teriön ottamia valokuvia.
Adrià Pedrosa

Adrià Giner Pedrosa (s. 13. toukokuuta 1998 Barcelona, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Sevillaa ja on pelipaikaltaan vasen laitapuolustaja.
Seurajoukkueura.
Pedrosa on Espanyolin junioriakatemian kasvatti. Pedrosa nostettiin pysyvästi seuran reservijoukkueeseen heinäkuussa 2017 ja ensimmäisen maalinsa hän teki 10. syyskuuta 2017 ottelussa UE Sant Andreuta vastaan. Ensiesiintymisensä seuran edustusjoukkueessa hän teki 1. marraskuuta 2018 Copa del Reyn ottelussa Cádizia vastaan.
Pedrosa pelasi ensimmäisen ottelunsa maan pääsarjassa Primera Divisiónissa 16. joulukuuta 2018 kotikentällä Real Betisia vastaan. Ensimmäisen maalinsa edustusjoukkueessa hän teki 13. huhtikuuta 2019 ottelussa Deportivo Alavésia vastaan. 22. toukokuuta 2019 Pedrosa teki jatkosopimuksen seuran kanssa, joka ulottui vuoteen 2023 asti.
1. heinäkuuta 2023 Espanyolin pudottua Primera Divisiónista, Pedrosa siirtyi Sevillaan viisivuotisella sopimuksella.
Anders Askevold

Anders Monsen Askevold (25. joulukuuta 1834 Askvoll, Norja – 22. lokakuuta 1900 Düsseldorf, Saksa) oli norjalainen taidemaalari. Hänet tunnetaan erityisesti maisemakuvistaan, joihin hän sijoitti usein kotieläimiä. Hän opiskeli Düsseldorfissa vuosina 1855–1858 ja otti 1860-luvulla Pariisissa asuessaan vaikutteita Constant Troyonilta sekä Rosa Bonheuriltä.
Starbase

Starbase on Frozenbyten kehittämä MMO, joka on julkaistu ennakkojulkaisuna vuonna .
Pelistä kerrottiin julkisuuteen vuonna 2019.
Pelaaminen.
Peli on moninpelattava hiekkalaatikkopeli. Pelaaminen sisältää avaruusalusten ja -asemien suunnittelun ja rakentamisen, tutkimismatkailun, resurssien keräämisen, asioiden valmistamisen, vaihtokaupan ja taistelun.
Oddvar Torsheim

Oddvar Hermannson Torsheim (s. 2. marraskuuta 1938 Bergen) on norjalainen kuvataiteilija ja muusikko. Hän on asunut vuodesta 1970 Førdessä, jonka kunniakansalainen hänestä tuli vuonna 2008. Torsheimin kuvataide edustaa surrealismia ja pop-taidetta. Teoksissa on usein uusnorjankielistä tekstiä. Hän käyttää useita eri tekniikoita, kuten öljyvärejä, litografiaa, vesivärejä ja piirtämistä. Musiikin saralla hän on julkaissut useita levyjä, joissa on hänen itse kirjoittamiaan kappaleita. Torsheim soittaa harmonikkaa ja huuliharppua.
Tauno Riekki

Tauno Vilhelm Riekki (s. 3. helmikuuta 1941 Kuusamo) on suomalainen eläköitynyt yritysjohtaja ja osuustoimintavaikuttaja, joka on saanut kauppaneuvoksen arvonimen.
Tauno Riekki syntyi maanviljelijä Antti Vilhelm Riekin ja Impi Susanna Palosaaren perheenseen ja avioitui 1966 Hilkka Taurovaaran kanssa. Hän valmistui merkantiksi Kajaanin kauppakoulusta 1962 ja merkonomiksi Kajaanin kauppaopistosta 1965. Tultuaan ylioppilaaksi Tampereen iltaoppikoulusta 1974 hän valmistui Oulun yliopistosta humanististen tieteiden kandidaatiksi 1978 ja filosofian kandidaatiksi ja maisteriksi 1984. Riekki oli Kuusamon postitoimiston autopostimies, postinkantaja ja postivirkailija 1957–1960, Outokumpu Oy:n kaivoksella Vihannissa tehdaskonttoristi, palkanlaskija ja työhönottajan apulainen 1965–1969, Oy Nokia Ab:n Puunjalostuksen kustannuslaskija ja budjettilaskennan esimies Nokialla 1969–1974 ja Tampereen Verkatehdas Oy:n laskentapäällikkö 1974. 
Kemiran Oulun tehtaiden laskentapäällikkö Riekki oli 1974–1978, Koillis-Suomen Säästöpankin Kuusamon konttorin pankinjohtaja 1979–1980, Kemiran budjettipäällikkö Helsingissä 1980–1982, Osuuspankkien Keskusliiton liiketalouskonsultti 1982–1983, Kemira Oy Engineeringin hallintopäällikkö 1983 ja yhtiön keskushallinnon talous- ja atk-projektipäällikkö 1984 ja apulaisjohtaja 1984–1985, Osuuskauppa Arinan hallintojohtaja Oulussa 1985 ja Koillismaan Osuuskaupan toimitusjohtaja ja hallituksen puheenjohtaja Kuusamossa 1985–2001. Riekillä oli työuransa aikana myös useita asiantuntija- ja luottamustehtäviä. Kauppaneuvoksen arvonimen hän sai 2001.
Sim racing

Sim racing (tai digital racing) on simulaattorilla ajettavaa kilpa-ajoa. Lajia pelataan sekä harrastusmielessä että ammattimaisesti ja siinä järjestetään monia kansallisia ja kansainvälisiä turnauksia, kuten Suomessa Finnish Sim Racing Associationin järjestämä Finnish Sim Racing Champonship.
Sim racing perustuu realistiseen simulointiin ja se pyrkii toistamaan kaikkia ajamiseen vaikuttavia muuttujia, kuten säätä, polttoaineen tai renkaiden kulumista, auton säätöjä ja kolarista aiheutuvia vahinkoja.
Laji lukeutuu sekä elektroniseen urheiluun että moottoriurheiluun.
Harrastustoiminta.
Harrastuksen aloittamiseen ei tarvitse kokemusta, eikä siinä ole terveys- tai ikärajoitteita. Harrastaja tarvitsee kuitenkin jonkinlaisen tietokoneen, näytön, ratin ja polkimet sekä toimivan internet-yhteyden. Alkuun turnauksissa pääsee esimerkiksi Trellet.netin tarjoamissa kaiken tasoisille suunnatuissa tapahtumissa. Trellet.netin lisäksi iRacing.com järjestää laajalla skaalalla erilaisia turnauksia. Muita turnauksia järjestäviä tahoja ovat muun muuassa GT Finland Racers, KARS, Dirty Racing ja SLADI Masters.
Riekki

Riekki on sukunimi, joka on muun muassa seuraavilla suomalaisilla henkilöillä:
Stephanie Lose

Stephanie Lose (s. 14. joulukuuta 1982 Løgumkloster) on tanskalainen poliitikko, joka on toiminut Venstren varapuheenjohtaja vuodesta 2021 ja Tanskan talousministerinä marraskuusta 2023. Hän oli maaliskuusta heinäkuuhun 2023 salkuton ministeri Mette Frederiksenin II hallituksessa, kun hän sijaisti talousministeri Troels Lund Poulsenia, joka puolestaan hoiti puolustusministerin tehtäviä Jakob Ellemann-Jensenin sairausloman ajan. Lose valmistui kauppatieteiden maisteriksi Etelä-Tanskan yliopistosta vuonna 2006 ja on työskennellyt pankkialalla.
Lose on ollut Venstren jäsen 14-vuotiaasta lähtien. Hän on naimisissa Jakob Losen kanssa, joka on vuodesta 2015 lähtien ollut Esbjergin kunnan kulttuuri- ja vapaa-ajanlautakunnan puheenjohtaja. Heillä on kaksi yhteistä lasta.
Kiiltopyökki

Kiiltopyökki ("Fagus lucida") on pyökkeihin ("Fagus") kuuluva puulaji.
Kiiltopyökki voi kasvaa enimmillään noin 25 metriä korkeaksi puuksi. Sen lehtien lavat ovat soikeita, 5–11 cm pitkiä ja kirkkaanvihreitä. Lehdet ovat myös kaljuja lukuun ottamatta lehtien keskisuonta, jossa on alapinnalla pehmeitä karvoja. Kussakin lehdessä keskisuonesta haarautuu 8–12 paria sivusuonia. Lehtiruodit ovat 0,6–2 cm pitkiä. Kiiltopyökki kukkii huhti–toukokuussa ja tuottaa hedelmiä syys–lokakuussa. Hedelmät ovat pähkinämäisiä.
Kiiltopyökkiä tavataan vuorten rinteiden sekametsissä 800–2000 metrin korkeudella merenpinnasta. Laji kasvaa Kiinassa kymmenen maakunnan alueella.
Willis O’Brien

Willis O'Brien (1886 – 1962) oli yhdysvaltalainen stop motion -animaatiotekniikan pioneeri. Hänet tunnetaan parhaiten vuoden 1933 King Kong -elokuvan erikoistehosteista.
O'Brien tunnetaan stop motion -animaatiotekniikan pioneerina. Stop motion -animaatiossa pienoismalleja kuvataan yksi filmiruutu kerrallaan ja asentoa muutetaan jokaisen otoksen välillä. Kun kuvattu filmi esitettiin normaalinopeudella, heräsivät mallit taianomaisesti eloon. O'Brien esitteli tekniikan vuonna 1917 lyhytelokuvassaan "The Dinosaur and the Missing Link". Hän kehitti menetelmää paremmaksi ja loi kokonaisia dinosauruslaumoja Sir Arthur Conan Doylen romaaniin perustuvassa vuoden 1925 klassikkoelokuvassa "The Lost World".
King Kong -elokuvan menestys nojasi pitkälti O'Brienin erikoistehosteisiin. Elokuva oli O'Brienille hänen siihenastisen uransa suurin haaste. Hän herätti jättiläisgorillan eloon elokuvassa käyttämällä kahdeksantoista tuuman korkuisia malleja, joiden sisällä oli metallirunko, jonka eri osat liittyivät toisiinsa pallonivelillä. Metalliluurangon ympärillä oli vaahtokumi- ja puuvillavuoraus, jonka päällä oli jäniksen nahasta tehty karvapeite.
O'Brienin avustajat rakensivat hahmojen lavasteiksi suuret ja monimutkaiset pienoismaisemat. O'Brien käytti pienoismalleja suurimmassa osassa otoksia. Ainoastaan muutamassa elokuvan kohtauksessa käytettiin Kongin luonnollista kokoa suurempaa päätä ja ylävartaloa sekä näyttelijä Fay Wrayta pitelevää suurikokoista kättä ja Skull Islandin alkuasukkaita tallovaa suurikokoista jalkaa.
O'Brien tutki eläintarhoissa gorillojen ja muiden suurten eläinten liikkeitä pystyäkseen animoimaan Kongin ja Skull Islandin dinosaurusten liikkeet mahdollisimman luonnollisiksi. Hän kävi myös katsomassa painiotteluita saadakseen käsityksen siitä, miten King Kong voisi taistella muita Skull Islandin esihistoriallisia olioita vastaan.
Yksikään O'Brienin muista elokuvista ei yltänyt King Kongin tasolle. King Kongin jälkeen O'Brien kehitti ideoita useisiin elokuviin, mutta vain muutama niistä saatiin valmiiksi. O'Brienin merkitys stop motion –animaation kehittäjänä tunnustetaan nykyisin, mutta uransa aikana hän turhautui usein joutui häikäilemättömien tuottajien uhriksi.
Vuonna 1950 Willis O'Brien sai erikois-Oscarin työstään elokuvassa Mighy Joe Young. Se oli ensimmäinen erikoistehosteista myönnetty Oscar-palkinto. Tämä elokuva käynnisti myös O'Brienin manttelinperijän Ray Harryhausenin uran.
Luettelo Suomessa pesivistä kyyhkylinnuista

Sepelkyyhky on Suomen runsaslukuisin kyyhkylintu. Tämä on luettelo Suomessa pesivistä kyyhkylinnuista. Lisäksi esitetään niiden pesimäkanta-arviot kuuden vuoden EU-raportointi­kaudelta 2019–2024 sekä lyhyen ja pitkän aikavälin muutokset prosentteina ja uhanalaisuusluokitukset.